**JEGYZŐKÖNYV**

**Készült 2013-10-14-én a Sóskúti Víziközmű - társulat Küldöttgyűlésén, 2038 Sóskút Szabadságtér 1. sz. alatt**

Jelen vannak: az Intéző- és Ellenőrző Bizottság tagjai, küldöttek az alábbiak szerint (jelenléti ív mellékelve):

**INTÉZŐ BIZOTTSÁG: Jónás József az Intéző Bizottság elnöke, Demeter Tamás, Kuzselné Schóber Ágnes, König Ferenc**

**ELLENŐRZŐ BIZOTTSÁG: Kalmárné Farkas Magdolna, Mészáros József,**

**KÜLDÖTT TAGOK: Ábel Julianna, Mátrai Miklós, Stöckler Tibor,**

**MEGHÍVOTT: dr. Újházi Miklós jegyző**

**Napirendi pontok:**

1. A Küldöttgyűlés fő napirendi pontja: a szennyvízcsatorna hálózat építésére kiírt közbeszerzési eljárás eredménytelensége, további teendők ezzel kapcsolatban, új közbeszerzési eljárás keretében a kivitelező kiválasztása, pályázat benyújtása a támogatási intenzitás növelésére - König Ferenc Polgármester úr tájékoztatója.
2. **Érdekeltségi hozzájárulás összegének** meghatározása az új társulati tagok, az OTP LTP szerződők esetében, az érdekeltségi hozzájárulás mértéke. Az OTP LTP szerződések megkötése 500.000,-ft. szerződéses összeg mellett, (276.000,- ft. befizetés mellett, 194.400,- ft. átutalás az OTP felé), **258.798,- forint érdekeltségi hozzájárulást képeznek.**
3. A társulati kamattámogatott **hitelszerződés módosítása**, az LTP szerződések állományában bekövetkező változások függvényében, a módosítás gyakorisága, negyedévente vagy félévente?

A Küldöttgyűlés meghatalmazza a Társulat elnökét a hitelszerződés módosítására, azzal, hogy a hitel módosított összegét még nem ismerjük, ennek összege az LTP szerződések állományának változásával arányos?

A hitelkérelem módosításához, szükséges a Küldöttgyűlés azon határozata amiben pontosan meg lesz jelölve a hitel összege.

1. Beépítetlen telkek esetében a már megkötött LTP szerződések felmondásának módja, a befizetett hozzájárulás visszafizetése. Azon társulati tagokról van szó, akik már kötöttek LTP szerződést beépítetlen telekre, ezen szerződések szerepelnek a hitelfelvételkor meglévő szerződések állományában, utólag viszont a szerződő vagy annak örökösei felmondják a szerződést. Ebben az esetben a megtakarítást visszautalhatja a Fundamenta a szerződőnek vagy sem? Amennyiben határozatot hoz a küldöttgyűlés a visszafizetésről, a bank hozzájárul a visszafizetéshez. A hitelt nyújtó bank hozzájárulása minden LTP szerződéssel kapcsolatos módosításnál szükséges, a hitelfelvételekor az LTP szerződések képezték a hitelfedezetet.

**Jónás József, az Intéző Bizottság elnöke** köszönti a megjelenteket, megállapítja, hogy a gyűlés határozatképes. Megnyitja a gyűlést, felkéri Kuzselné Schóber Ágnest a jegyzőkönyv hitelesítésére. Ismerteti a Küldöttgyűlés napirendi pontjait, és szavazásra teszi fel azokat.

**A Küldöttgyűlés a javasolt napirendi pontokat elfogadta, 9 igen szavazattal, egyhangúan megszavazta.**

**Jónás József:** Rátér az első napirendi pontra, felkéri König Ferenc polgármester urat, hogy tájékoztassa a Küldötteket a közbeszerzési eljárás eredményéről, a további teendőkről.

**König Ferenc**: A szennyvízcsatorna kivitelezésére kiírt közbeszerzési pályázatra két kivitelező jelentkezett és tett ajánlatot az eljárásban. Ez az alacsony számú jelentkezés az árakon is meglátszott, a korábban kalkulált árhoz képest, jelentősen magasabb díj ellenében vállalták volna el a munkát, amit az Önkormányzat nem fogadhatott el, a hiányzó összeg előteremtése folyamatban van, ezen dolgozunk. Az Önkormányzatnak nincs beleszólása a pályázók által megajánlott technológiába, a kivitelező dönti el, hogy milyen technológiát alkalmazva oldja meg a szennyvíz tisztítását, elvezetését a szükséges kibocsátási paraméterek elérése érdekében. Az árajánlatokban, amiket a jelentkező cégek tettek, olyan technológiával oldották volna meg a szennyvíz tisztítását, ami a településnek nem felel meg és lényegesen drágább kivitelezés mellett, mint amibe az általunk preferált technológia került volna a tervezés szerint. Ekkora eltérés a költségekben nem indokolt és az Önkormányzat ilyen feltételek mellett nem fogadhatta el egyik ajánlatot sem.

**Mátrai Miklós:** Ezt el kellene magyarázni a település lakóinak, egy falugyűlés keretein belül, ugyanis a közbeszerzés elindításakor bíztunk az eljárás sikerességében, és a lakók természetesen azt várják, hogy valami konkrét munkálatokat láthassanak. Úgy tudják, hogy ezen az őszön már elkezdődnek a munkálatok, így viszont csalódottak lesznek az ingatlantulajdonosok, és esetleg csökkenthetnek a befizetések**.**

**Mészáros József:** A lakosságot mindenképpen tájékoztatni kell, főlegarendesen fizetőkre gondolok, akik semmiképpen ne hanyagolják a befizetések teljesítését, mert ez biztosan hátrányosan érinti őket. Az eddigi befizetésekre az állami támogatást megkapták, a megtakarításokra a kamatokat, ezek a pénzek nem vesznek el, ha viszont megszűnik egy ilyen szerződés, az állami támogatás elvész, ezt ugyanis csak a futamidő végén utalja ki a Fundamenta vagy az OTP. Az egyösszegű befizetők hozzájárulásai és a befizetések működési költségre levont része lekötött betétek formájában a társulat bankszámláján megvannak. Ha a lakosok hozzájárulásából fedezné az Önkormányzat az árajánlat szerinti többletköltséget, akkor a lakosok a mostani hozzájárulásuk négyszeresét kellene befizessék. Ezt természetesen nem lehet a település lakosaira terhelni, más forrásból kell előteremteni a hiányzó összegeket.

**König Ferenc:** Mindezeket leírjuk a Sóskúti Újságban, a falugyűlés összehívása januárig nem indokolt, addig ugyanis ezeken kívül mást nem tudunk elmondani az embereknek, meg kell várnunk a januári döntéseket, gondolok itt azokra a lépésekre, amiket a kormány tervez az ilyen beruházások esetében, mert nem csak mi vagyunk ilyen helyzetben.

**Kalmárné Farkas Magdi:** Ha ez megjelenik az újságban az nagyon jó, de a falugyűlés összehívása is indokolt lenne**.**

**König Ferenc:** Nem biztos, hogy ez jó hatással lenne a lakókra, sok lenne a félreértés lehetősége, nem könnyű ezeket a folyamatokat megérteni, esetleg azt szűrnék le, hogy már nem is valósul meg a beruházás, ami nem így van. Azon dolgozunk, hogy valamiféle pótforrást keressünk.

**dr. Újházi Miklós:** A korábban kalkulált árhoz képest jelentősen magasabb díj ellenében vállalták volna el az ajánlattevők a munkát. Ezt az Önkormányzat nem tudta elfogadni, nem is tehette volna meg, ugyanis ha egy közbeszerzés meghaladja az uniós értékhatárt (5 millió euró + ÁFA), akkor a hazai eljárásrend szerinti pályázat helyett új pályázatot kell kiírni és a közösségi eljárási rend szerint és a hirdetményt az egész Európai Unióban meg kell hirdetni. Az uniós Közbeszerzési Értesítőben is meg kell jelentetni a hirdetményt, de ez nem olyan bonyolult. Az eljárás egy kicsit más, új közbeszerzési eljárást kell indítani. Ezt meg is kezdtük, reméljük, hogy az uniós verseny az ár leszorításában is segít majd**.**

**Jónás József:** Köszönjük a tájékoztatást, az elmondottakat figyelembe véve javaslom a küldöttgyűlésnek, azon határozat elfogadását, ami szerint 2014. februárban összehívjuk ismét a küldöttgyűlést, adjunk egy kis időt magunknak, várjuk meg a kormányzat reagálását. Szavazásra teszem fel, amennyiben egyetértenek azzal, hogy februárig várjunk kérem kézfelemeléssel jelezzék**.**

**A Küldöttgyűlés 9 igen szavazattal, egyhangúan megszavazta, hogy a küldöttgyűlést ismételten összehívják 2014. februárban és akkor eldönti, hogy indokolt vagy nem a falugyűlés összehívása.**

**6/2013. sz. határozat:**

*„A Küldöttgyűlés elfogadja azon javaslatot, ami szerint, 2014 februárjában ismét összehívásra kerül a küldöttgyűlés, ha indokolt, akkor a falugyűlés összehívását kezdeményezik.”*

**Jónás József:** A következő napirendi pontra térünk, az új LTP szerződők érdekeltségi hozzájárulásának meghatározására. Az új társulati tagok, pontosabban az OTP LTP szerződők esetében az érdekeltségi hozzájárulás mértéke 258.798,- forint. Az OTP LTP szerződések megkötése 500.000,-ft. szerződéses összeggel történt, ami azt jelenti, hogy összesen 276.000,- forint tagi befizetés mellett (amiből összesen 194.400,- forint átutalásra kerül az OTP lakástakarék pénztár felé), az OTP LTP szerződések választott módozata szerinti érdekeltségi hozzájárulás mértéke 258.798,- forint. A havonta fizetendő hozzájárulások mértékét és futamidejét a márciusi küldöttgyűlésen meghatároztuk, a pontos érdekeltségi hozzájárulást, ami a futamidő végén a lakástakarék pénztár által kiutalásra kerül és a hitelt nyújtó banknak a hitel fedezetét képezi nem határoztuk meg.

Az OTP LTP szerződők esetében, az érdekeltségi hozzájárulás mértéke, ingatlanonként 258.798,- forint. Amennyiben egyetértenek, kérem kézfelemeléssel szavazzák meg.

**A Küldöttgyűlés 9 igen szavazattal, egyhangúan megszavazta, hogy az OTP LTP szerződők esetében, az érdekeltségi hozzájárulás mértéke, ingatlanonként 258.798,- forint.**

**7/2013. sz. határozat:**

*„A Küldöttgyűlés elfogadja azon javaslatot, ami szerint, az OTP LTP szerződők esetében az érdekeltségi hozzájárulás mértéke, ingatlanonként 258.798,- ft..”*

**Jónás József:** A következő napirendi pont a hitellel kapcsolatos, mégpedig a társulati kamattámogatott hitelszerződés módosítása. Mivel a társulat által felvett hitel fedezetét az LTP szerződések állománya képezi, az LTP szerződések állományában bekövetkező változások függvényében, a felveendő hitel összegét módosítani kell. Ezt érdemes negyedévente vagy félévente felülvizsgálni, abban az esetben ha a szerződések állományának változása indokolttá teszi, kezdeményezhetjük a hitel összegének módosítását. A hitel módosított összegét még nem ismerjük, ennek összege az LTP szerződések állományának változásával van összefüggésben, az egyösszegű befizetők hozzájárulása alapján is módosul. A hitelkérelem módosításához, szükséges a Küldöttgyűlés azon határozata amiben pontosan meg lesz jelölve a hitel összege.

**Jónás József**: Szavazásra teszi fel, hogy a Küldöttgyűlés meghatalmazza személyét, a Társulat elnökének minőségében, a hitelszerződés módosítására, gyakoriságának meghatározására, a hitel összegének meghatározásával az LTP szerződések állományváltozását követően.

**A Küldöttgyűlés 9 igen szavazattal, egyhangúan megszavazta, hogy amennyiben az OTP LTP szerződések állományváltozása indokolttá teszi, a társulat elnöke, hitelszerződés módosítását kezdeményezze, a hitel összegének módosításával.**

**8/2013. sz. határozat:**

*„A Küldöttgyűlés meghatalmazza, a társulat elnökét, hogy az LTP szerződések állományváltozása, illetve az egyösszegű befizetések teljesítése következtében indokolttá vált hitelszerződés módosítását kezdeményezze, az új hitelösszeget meghatározza, a hitelszerződés módosítása ügyében teljeskörűen eljárjon, a szerződést aláírja.”*

**Jónás József:** Utolsó napirendi pontunk, a beépítetlen telkek esetében megkötött LTP szerződések felmondásának módja, a befizetett hozzájárulás visszafizetése. Azon társulati tagokról van szó, akik már kötöttek LTP szerződést beépítetlen telekre. Ezen szerződések szerepelnek a hitelfelvételkor meglévő szerződések állományában, utólag viszont a szerződő vagy annak örökösei felmondják a szerződést. Ebben az esetben a megtakarítást visszautalhatja a lakástakarék pénztár a szerződőnek vagy sem? Ami a társulat számláján maradt működési költségre, az nem kerül visszautalásra, az állami támogatást is elveszíti az érintett szerződő. Amennyiben határozatot hoz a küldöttgyűlés a visszafizetésről, a bank is hozzájárul a visszafizetéshez. A hitelt nyújtó bank hozzájárulása minden LTP szerződéssel kapcsolatos módosításnál szükséges, mivel a hitelfelvételekor az LTP szerződések képezték a hitelfedezetet.

**Jónás József**: Szavazásra teszi fel, hogy amennyiben egyetértenek azzal, hogy a beépítetlen telkek esetében megkötött LTP szerződések felmondásakor, a Fundamenta LTP-nél addig felhalmozott megtakarításokat a Fundamenta a szerződőnek visszautalja, kézfelemeléssel jelezzék.

**A Küldöttgyűlés 9 igen szavazattal, egyhangúan megszavazta, hogy azon LTP szerződések felmondásakor, amelyek tárgyát beépítetlen telkek képezik, a Fundamenta lakás-takarékpénztár a szerződőnek vagy örököseinek visszautalja a felhalmozott megtakarításokat.**

**9/2013. sz. határozat:**

*„Azon LTP szerződések felmondásakor, amelyek tárgyát beépítetlen telkek képezik, a Fundamenta lakás-takarékpénztár a szerződőnek vagy örököseinek visszautalhatja a lakás-takarékpénztárnál felhalmozott megtakarításokat***.***”*

**Mészáros József:** Az előző találkozók során már többször jeleztem, hogy a 2010-ben, a Sóskúti Víziközmű-társulat által, a sóskúti Önkormányzat részére átadott 10.000.000 Ft-ról készült kölcsönszerződés nem található meg a Társulat iratanyagai között. Az Ellenőrző Bizottság által végzett ellenőrzések során, a szerződés hiányát állapítottuk meg, amelynek a mielőbbi átadását, pótlását kérem.

**Újházi Miklós:** A szerződés a Hivatalban megtalálható, melyet átadok a Társulat részére.

**Jónás József:** - A mai gyűlés napirendi pontjait megtárgyaltuk, megszavaztuk, köszönöm, hogy megjelentek, ha semmi más kérdés nincs, a mai ülést berekesztem.

-kmf-

Jónás József

Intéző Bizottság Elnöke

A jegyzőkönyvet hitelesítette: Kuzselné Schóber Ágnes